পেশাগত জীবনের শুরু বিসিএস ১৯৮৪ ব্যাচের রেলওয়ে ইঞ্জিনিয়ারিং ক্যাডারের একজন কর্মকর্তা হিশেবে। প্রায় দুই দশক ব্যাপী বাংলাদেশ রেলওয়েতে স্থাপন করেছেন পেশাদারিত্বের এক উজ্জ্বল দৃষ্টান্ত। ২০০৬ সালে উপ-সচিব হিশেবে পদোন্নতি পেয়ে প্রথমে জনপ্রশাসন মন্ত্রণালয় এবং পরে মন্ত্রিপরিষদ বিভাগে পদায়ন। ২০০৮ সালে নিয়োগ বিদ্যুৎ, জ্বালানী ও খনিজ সম্পদ মন্ত্রণালয়ের বিদ্যুৎ বিভাগে, উপ-সচিব (উন্নয়ন) হিশেবে। এরপর পদোন্নতি পান যুগ্ম সচিব হিশেবে ২০১২ সালে এবং নিয়োগপ্রাপ্ত হন বিদ্যুৎ বিভাগেই। যুগ্ম সচিব (উন্নয়ন) হিশেবে বিদ্যুৎ খাতের উৎপাদন, সঞ্চালন ও বিতরণ সংক্রান্ত প্রায় সকল উন্নয়ন প্রকল্প প্রক্রিয়াকরণ, সমন্বয় ও পরিবীক্ষণের দায়িত্ব পালন করেছেন অব্যাহত উদ্যমে আর গভীর নিষ্ঠায়। ২০১৫ সালে পদোন্নতি অতিরিক্ত সচিব হিশেবে এবং নিয়োগ বিদ্যুৎ বিভাগে। এই বিভাগেই কাজ করছেন ২০১৫ সালের অক্টোবর পর্যন্ত অতিরিক্ত সচিব (উন্নয়ন) পদে। বিদ্যুৎ খাতের স্বল্প, মধ্য ও দীর্ঘ মেয়াদী পরিকল্পনার আওতায় সরকারি খাতে ইঞ্জিনিয়ারিং প্রকিউরমেন্ট ও কনস্ট্রাকশন (ইপিসি) অর্থাৎ টার্নকি প্রকল্প, বেসরকারি খাতে ভাড়া ভিত্তিক (রেন্টাল, কুইক রেন্টাল) এবং ইনডিপেন্ডেন্ট পাওয়ার প্রডিউসার (আইপিপি) প্রকল্প প্রণয়ন, প্রক্রিয়াকরণ ও বাস্তবায়নে বিশেষ ভূমিকা পালন করেছেন।